**Γεωργία-Σεραΐνα Καρακασιλιώτη**

Δικηγόρος παρ’ Αρείω Πάγω

Η Γεωργία-Σεραΐνα Καρακασιλιώτη είναι μέλος του Δικηγορικού́ Συλλόγου Αθηνών, προήχθη σε δικηγόρο παρ’ Αρείω Πάγω και Συμβουλίω της Επικρατείας το έτος 2017, είναι πτυχιούχος (LL.B.) του Νομικού τμήματος του Εθνικού και Καποδιστριακού Πανεπιστημίου Αθηνών, με Μεταπτυχιακό Δίπλωμα Ειδίκευσης (LL.M) στο Δημόσιο Διεθνές Δίκαιο του ιδίου Πανεπιστημίου. Το 2017 απέκτησε το πιστοποιητικό επαγγελματικής κατάρτισης του Οικονομικού Πανεπιστημίου Αθηνών στο Φορολογικό́ Δίκαιο και το 2018 στον «Γενικό Κανονισμό Προστασίας Δεδομένων». Το 2021 έλαβε πιστοποιητικό επιμόρφωσης στο Πτωχευτικό Δίκαιο από το ΚΕΔΙΒΙΜ του Αριστοτελείου Πανεπιστημίου Θεσσαλονίκης.

Κατά τη διάρκεια των προπτυχιακών σπουδών της, μαθήτευσε στο γραφείο της συμβολαιογράφου Αθηνών Φωτεινής Παπακώστα, αποκτώντας εμπειρία στον τομέα των αγοραπωλησιών ακινήτων, της αναγκαστικής εκτέλεσης και του συνόλου των συμβολαιογραφικών πράξεων (κληρονομίες, διαθήκες, γονικές παροχές, δωρεές).

Πραγματοποίησε την άσκησή της στη δικηγορική εταιρεία «Δ. Παπαβασιλείου & Συνεργάτες» ασχολούμενη με όλους τους τομείς του δικαίου (αστικό, εμπορικό, ποινικό, διοικητικό), ιδίως δε, με το νομικό χειρισμό υποθέσεων οργανισμών τοπικής αυτοδιοίκησης.

Το 2008 απέκτησε την άδεια ασκήσεως επαγγέλματος και δραστηριοποιήθηκε στον τομέα της μαχόμενης δικηγορίας και δικαστηριακής πρακτικής, συνεργαζόμενη ως εξωτερικός συνεργάτης με μεγάλα δικηγορικά γραφεία, μεταξύ των οποίων το γραφείο «Μίνα Καούνη & Συνεργάτες».

Το 2011 ίδρυσε το δικό της δικηγορικό γραφείο, το οποίο έχει πλέον εδραιωθεί ως ένα δυναμικό γραφείο μάχιμης και συμβουλευτικής δικηγορίας, έχοντας διεκπεραιώσει με επιτυχία υποθέσεις σε όλο το φάσμα της δικηγορικής ύλης.